ΓΡΑΠΤΗ ΕΡΩΤΗΣΗ E-3874/98

υποβολή: Raimo Ilaskivi (PPE) προς την Επιτροπή

(4 Ιανουαρίου 1999)

Θέμα: Έρευνα σχετικά με την κατάληξη εισπραχθέντων από τον Jasser Arafat κοινοτικών ενισχύσεων

Σύμφωνα με πληροφορίες που διέρευσαν στη δημοσιότητα, έρευνα που διενεργήθηκε από τις αρμόδιες υπηρεσίες της ΕΕ έχει καταλήξει στο συμπέρασμα ότι πόροι οι οποίοι έχουν χορηγηθεί από την Κοινότητα και προορίζοντο για τη βελτίωση των συνθηκών διαβίωσης στις πτωχές περιοχές της Γάζας και της Δυτικής Όχθης έχουν ενδεχομένως τελικά δαπανηθεί για την κατασκευή κατοικιών για άτομα που ανήκουν στο στενό περιβάλλον του παλαιστινίου ηγέτη Jasser Arafat. Σύμφωνα με τη σχετική έκθεση, από τις εν λόγω ενισχύσεις ενδέχεται να έχει δαπανηθεί παράνομα ποσό ύψους ακόμη και 115 εκατ. FIM για άσχετα με τις εν λόγω ενισχύσεις έργα.

Σε ποιές ενέργειες προτίθεται να προβεί η Επιτροπή προκειμένου να διαπιστώσει εάν οι στηριζόμενες στην εν λόγω έκθεση υποψίες ανταποκρίνονται στην πραγματικότητα; Εάν οι υποψίες αυτές αποδειχθούν βάσιμες, ποιά μέτρα προτίθεται να λάβει η Επιτροπή προκειμένου να διασφαλισθεί η επιστροφή των παρανόμως χρησιμοποιηθέντων χρημάτων τα οποία είχαν χορηγηθεί ως ενίσχυση από την ΕΕ;

Απάντηση του κ. Marín εξ ονόματος της Επιτροπής

(12 Φεβρουαρίου 1999)

Η Κοινότητα είναι ο πρώτος σε παγκόσμια κλίμακα χορηγός ενίσχυσης στους Παλαιστινίους. Ο κοινοτικός προϋπολογισμός και τα κράτη μέλη προβλέπουν το 54 % της συνολικής συνδρομής στη Δυτική Όχθη και στη λωρίδα της Γάζας.

Ορισμένα άρθρα του Τύπου έχουν πρόσφατα εκφράσει αντιρρήσεις ως προς τον τρόπο με τον οποίο έχει εφαρμοστεί πρόγραμμα χρηματοδοτούμενο από την Κοινότητα, που αφορά τη στήριξη που παρέχεται στο παλαιστινιακό συμβούλιο στέγασης (PHC).

Το πρόγραμμα επινοήθηκε ακριβώς μετά τον πόλεμο του Κόλπου, υπό εξαιρετικές πολιτικές, οικονομικές και κοινωνικές περιστάσεις. Οι κύριοι στόχοι ήταν να παρασχεθεί στέγαση σε 2.000 οικογένειες (περίπου 12.000 άτομα), να δημιουργηθούν θέσεις εργασίας (πάνω από 30.000 ανθρωπομήνες), να διοχετευθούν επενδυτικά κεφάλαια στην αδύνατη παλαιστινιακή οικονομία, να δημιουργηθεί ανανεώσιμο κεφάλαιο για περαιτέρω κατασκευές κατοικιών και να ενθαρρυνθεί ένα πολλαπλασιαστικό αποτέλεσμα στα περαιτέρω στάδια παραγωγής για τις μικρές επιχειρήσεις. Το πρόγραμμα απέδωσε αποτελέσματα. Έχουν κτιστεί πάνω από 2.000 διαμερίσματα και έχει καθιερωθεί ανανεώσιμο κεφάλαιο για περαιτέρω κατασκευές. Μέχρι σήμερα έχουν δημιουργηθεί 30.700 ανθρωπομήνες έργων κατασκευής.

Τον Ιούλιο του 1998 έγινε οικονομικός έλεγχος του προγράμματος PHC, ο οποίος διαπίστωσε ότι δεν βρέθηκαν χρηματοδοτικές ανωμαλίες στο πρόγραμμα και ότι η πλειονότητα των στόχων του προγράμματος είχε πραγματοποιηθεί (προώθηση της ανάπτυξης της κατοικίας, ενθάρρυνση μιας ισορροπημένης προσέγγισης για να καλυφθούν οι οικονομικές και κοινωνικές ανάγκες, πρόβλεψη απασχόλησης, προώθηση της κάλυψης των εσωτερικών οικονομικών και κοινωνικών αναγκών, ανάπτυξη της διαχείρισης και των χρηματοοικονομικών ικανοτήτων και της διοίκησης, και ενθάρρυνση της επιμόρφωσης στην κατασκευή). Ένας από τους στόχους, δηλαδή να διατηρηθεί πολύ χαμηλό το κόστος κατασκευής, δεν επιτεύχθηκε. Ο οικονομικός έλεγχος διαπίστωσε ότι δεν θα πρέπει να επιστραφούν κοινοτικά κονδύλια.